Espoon ja Kauniaisten alueella on tehty lyhyen ajan sisällä useita rikosilmoituksia ryöstelevistä nuorisoporukoista, kertoo Länsi-Uudenmaan poliisi.

”Vanhempien osallistuminen ja kiinnostus lastensa vapaa-ajan viettoon on erittäin tärkeää”, poliisi huomauttaa. Jenni Gästgivar

Pääsääntöisesti ryöstösaalis on ollut erittäin vähäinen, esimerkiksi viidestä kahteenkymmeneen euroa, poliisi kertoo tiedotteessa. Rikoksen tunnusmerkistö kuitenkin täyttyy, sillä nuoret ovat uhanneet uhrejaan väkivallalla tai olleet väkivaltaisia.

Kuluvan vuoden aikana ryöstörikoksia on kirjattu Espoossa yhteensä 77 kappaletta. Näistä kolmannes on alaikäisten tekemiä.

Ryöstöt triplaantuneet

Poliisin mukaan nuorten tekemät ryöstöt Espoossa ovat kolminkertaistuneet vuoden 2017 lukuihin verrattuna. Viime vuonna nuorten tekemät ryöstöt keskittyivät Matinkylän ja Leppävaaran alueelle. Tänä vuonna ryöstöt ovat poliisin kertoman mukaan jakautuneet tasaisemmin ympäri Espoota.

– Nuorison häiriökäyttäytyminen on puhuttanut Espoossa tänä vuonna. Nuorten parissa tehtävä viranomaistyö on poliisin arkea. Osa nuorista ei ymmärrä rikoksen täyttämiä tunnusmerkistöjä ja nuorille on kerrottava mikä on oikein ja mikä on väärin. Poliisi on tietoinen ja huolissaan tästä ilmiöstä, tiedotteessa sanotaan.

Komisario Hannu Väänäsen mukaan lapset ja nuoret eivät välttämättä ymmärrä, että teräaseella tai väkivallalla uhkaaminen on vakava rikos. Myös yli 15-vuotiaiden joutuminen rikosoikeudelliseen vastuuseen unohtuu monelta.

Valvontaa lisätty

Virkavalta on lisännyt valvontaa alueilla, joissa ryöstöjä on eniten tehty. Kevään ja kesän aikana poliisi on selvittänyt useita tapauksia ja tavoittanut epäiltyjä.

Poliisin mukaan nuorten rikollisuutta pyritään ehkäisemään sidosryhmäverkoston avulla. Sidosryhmäverkostoon kuuluu sosiaalitoimen, päihde- ja mielenterveyspalveluiden sekä nuorisotoimen ammattilaisia.

Poliisi muistuttaa tiedotteessaan myös vanhempien vastuusta.

– Poliisi pyytää vanhempia opastamaan lapsiaan ja soittamaan välittömästi numeroon 112, mikäli he joutuvat rikoksen kohteeksi. Rikosilmoitus tulee tehdä aina, Väänänen sanoo tiedotteessa.